গুরুত্বপূর্ণ মোড়গুলোতে সরেজমিনে ঘুরে দেখা যায়, দাঁড় করিয়ে রাখা হয়েছে বাস, প্রাইভেটকার, মোটরবাইকসহ আইন অমান্যকারী অন্যান্য মোটরযান। কোনো কোনো পয়েন্টে সড়কে ব্যারিকেড ফেলে চলছে এ অভিযান। মানিক মিয়া অ্যাভিনিউয়ের পশ্চিম প্রান্তে আসাদগেটসংলগ্ন রাস্তায় ব্যারিকেড দিয়ে সাত থেকে আটজন ট্রাফিক সার্জেন্ট এ অভিযান পরিচালনা করছেন। এতে নির্ধারিত ট্রাফিক কনস্টেবল ছাড়াও দায়িত্ব পালন করছেন অতিরিক্ত পুলিশ সদস্য। সড়কটির পশ্চিম পাশে বাস দাঁড় করিয়ে যাত্রী ওঠানো-নামানোর দায়ে বেশ কয়েকটি বাসের বিরুদ্ধে মামলা করতে দেখা যায়। একই সময়ে প্রায় অর্ধশত মোটরবাইক আটকে লাইসেন্সসহ অন্যান্য নথি যাচাই করতে দেখা যায়। একই চিত্র ছিল কলেজগেট সিগন্যাল পয়েন্ট, চন্দ্রিমা উদ্যান সড়কের উভয় পাশে, বিজয় সরণি, ফার্মগেট খামারবাড়ি মোড়, কারওয়ান বাজার, শাহবাগ, কাকরাইল মসজিদ সিগন্যাল পয়েন্ট, বিজয়নগর, ফকিরেরপুল ও মতিঝিল শাপলা চত্বর এলাকাতেও।